鸠摩罗什法师诔
僧肇 (WeiJin)
先觉登霞，灵风缅邈。通仙潜凝，应真冲漠。丛丛九流，是非竞作。悠悠盲子，神根沈溺。时无指南，谁识冥度？大人远觉，幽怀独悟。恬冲静默，抱此玄素。应斯乘运，翔翼天路。既曰应运，宜当时望。受生乘利，形标奇相。襁褓逡远，髫𫍧逸量。思不再经，悟不待匠。投足八道，游神三向，玄根挺秀，宏音远唱。又以抗节，忽弃荣俗，从容道门，尊尚素朴。有典斯寻，有妙斯录，弘无自替，宗无疑族。霜结如冰，神安如岳，外迹弥高，内朗弥足；恢恢高韵，可模可因，愔愔冲怀，惟妙惟真。静以通元，动以应人，言为世宝，默为时珍。华风既立，二教亦宾，谁为道消？玄化方新。自公之觉，道无不弘，灵风遐扇，逸响高腾。廓兹大方，然斯慧灯，道音始唱，俗网以崩。痴根弥拔，上善弥增。人之寓俗，其途无方。统斯群有，纽兹颓网。顺以四恩，降以慧霜，如彼维摩，迹参城坊。形虽圆应，神冲帝乡，来教虽妙，何足以臧？伟哉大人！振隆圆德，标此名相，显彼冲默。通以众妙，约以玄则。方隆般若，以应天北，如何运邅，幽里冥克？天路谁通？三途永塞。呜呼哀哉！至人无为，而无不为，拥网遐笼，长罗远羁。纯恩下钓，客旅上摛。恂恂善诱，肃肃风驰，道能易俗，化能移时。奈何昊天，摧此灵规，至真既往，一道莫施。天人哀泣，悲恸灵祗。呜呼哀哉！公之云亡，时唯百六。道匠韬斥，梵轮摧轴。朝阳颓景，琼岳颠覆，宇宙昼昏，时丧道目。哀哀苍生，谁抚谁育？普天悲感，我增摧衄。呜呼哀哉！昔吾一时，曾游仁川，遵其馀波，纂成虚玄，用之无穷，钻之弥坚。跃日绝尘，思加数年，微情未叙，已随化迁。如可赎兮，留之以千！时无可待，命无可延，惟身惟人，靡凭靡缘。驰怀罔极，情悲昊天。呜呼哀哉！